2.1 ความเสี่ยงเกี่ยวกับการประกอบธุรกิจ

2.1.1 ความเสี่ยงจากการพึ่งพิงอุตสาหกรรมยานยนต์

บริษัทฯ มีรายได้หลักมาจากการผลิตและจำหน่ายผลิตภัณฑ์ที่เกี่ยวเนื่องกับอุตสาหกรรมยานยนต์
ภาวะของ อุตสาหกรรมยานยนต์จึงเป็นหนึ่งในปัจจัยหลักที่กำหนดทิศทางรายได้ของบริษัทฯ
หากอุตสาหกรรมยานยนต์เกิดภาวะถดถอยย่อมส่งผลกระทบต่อรายได้ของบริษัทฯ ตามกัน

นับตั้งแต่เกิดวิกฤตการเงินโลกในปี 2551 เศรษฐกิจทั่วโลกต่างต้องเผชิญกับสภาวะถดถอย
เศรษฐกิจไทยเริ่มได้รับผลกระทบจากวิกฤตเศรษฐกิจโลกในช่วงไตรมาสสุดท้ายของปี 2551
และรุนแรงมากขึ้นในช่วงครึ่งแรกของปี 2552
อุตสาหกรรมยานยนต์เป็นหนึ่งในอุตสาหกรรมที่ได้รับผลกระทบจากวิกฤตเศรษฐกิจโลกมากที่สุด
ผู้ผลิตต่างปรับลดกำลังการผลิตเพื่อระบายสินค้าคงคลังที่มีปริมาณสูงขึ้น รวมถึงชะลอการลงทุนออกไป
แม้ว่าอุตสาหกรรมยานยนต์เริ่มมีทิศทางฟื้นตัวตั้งแต่เดือนสิงหาคม
แต่ยังเป็นการฟื้นตัวแบบค่อยเป็นค่อยไป ส่งผลให้ยอดขายสำหรับปี 2552 (1 ต.ค. 2551 – 30
ก.ย. 2552) ลดลง 1,141.18 ล้านบาทหรือร้อยละ 20.20

ในช่วงปีที่ผ่านมาบริษัทฯ
ได้บริหารความเสี่ยงโดยการติดตามและศึกษาปัจจัยเสี่ยงรอบด้านอย่างใกล้ชิด
ประเมินผลกระทบและทบทวนแผนการตลาดให้สอดคล้องกับสถานการณ์มากที่สุด
รวมถึงมุ่งเน้นคุณภาพของสินค้า การควบคุมต้นทุนการผลิต การบริหารสภาพคล่องทางการเงิน
การบริหารสินค้าคงคลัง
และการพัฒนาบุคลากรโดยเฉพาะขีดความรู้และความสามารถในส่วนของการวิจัยและพัฒนาเพื่อเป็นการเตรียมความพร้อมก่อนที่ตลาดจะฟื้นตัวอีกครั้งหนึ่ง
เป็นต้น

2.1.2 ความเสี่ยงจากภาวะตลาดและการแข่งขัน

ภาวะตลาดและการแข่งขันในปีที่ผ่านมาค่อนข้างสูง เนื่องจากภาวะเศรษฐกิจโลกที่ไม่ดีนัก
สำหรับตลาดผู้ผลิตยานยนต์ (OEM) โดยรวมยังคงเน้นในเรื่องของคุณภาพ ราคา การจัดส่ง
ความสามารถในการวิจัยและพัฒนาร่วมกับผู้ผลิตยานยนต์
และศักยภาพในการควบคุมลดต้นทุนที่ไม่จำเป็นออกไปเป็นสำคัญ ซึ่งบริษัทฯ
ได้เน้นหนักในทุกด้านมาโดยตลอด ทำให้บริษัทฯ ยังคงรักษาฐานลูกค้าเดิมไว้ได้ สำหรับตลาดทดแทน
(REM) การแข่งขันจะเน้นในเรื่องของราคา
จึงเกิดการใช้กลยุทธ์การตัดราคาหรือถูกชิ้นส่วนจากจีนซึ่งมีราคาถูกเข้ามาแข่งขันด้วย บริษัทฯ
จึงต้องเน้นการบริหารต้นทุนควบคู่ไปกับการให้ความรู้ในเรื่องของคุณภาพและการจัดกิจกรรมส่งเสริมการขายให้กับตัวแทนจำหน่ายสำหรับตลาดส่งออกยังคงเผชิญกับภาวะชะลอตัวของอุปสงค์ในตลาดโลกและค่าเงินบาทที่แข็งค่าขึ้น
บริษัทฯ จึงมุ่งรักษาฐานลูกค้าเดิมในประเทศแถบเอเชียตะวันออกเฉียงใต้
เนื่องจากได้รับผลกระทบจากปัญหาเศรษฐกิจโลกไม่มากนักเมื่อเทียบกับแถบทวีปอื่นๆ
ควบคู่ไปกับขยายการส่งออกไปยังตลาดใหม่ๆ
ที่มีการเติบโตทางเศรษฐกิจอย่างต่อเนื่องอย่างประเทศอินเดีย เป็นต้น

2.1.3 ความเสี่ยงจากการผันผวนของราคายาง

การชะลอตัวของเศรษฐกิจทั่วโลกส่งผลให้ปริมาณความต้องการใช้พลังงานและวัตถุดิบในภาคอุตสาหกรรมลดลง
ในช่วงครึ่งปีแรกของปี 2552 ปริมาณการผลิตยานยนต์ของผู้ผลิตรายหลักของโลก เช่น
สหรัฐอเมริกาและญี่ปุ่นปรับตัวลดลงอย่างมาก
มีผลให้ความต้องการใช้ยางพาราเพื่อนำไปเป็นวัตถุดิบหลักในการผลิตยางล้อและชิ้นส่วนยานยนต์ลดลงตามไปด้วย
ราคายางพาราในตลาดจึงมีทิศทางอ่อนตัวลงเมื่อเทียบปีที่ผ่านมา
ซึ่งผลจากการอ่อนตัวนี้ทำให้ปัจจัยเสี่ยงในด้านต้นทุนของบริษัทฯ ผ่อนคลายลงได้บ้าง
แต่ในช่วงครึ่งปีหลังก็ยังมีความเสี่ยงของราคาน้ำมันดิบและราคายางพาราที่เริ่มผันผวนเนื่องจากเศรษฐกิจทั่วโลกเริ่มมีแนวโน้มฟื้นตัวดีขึ้น
อุปสงค์ในน้ำมันดิบและยางธรรมชาติเริ่มกระเตื้องขึ้นอีกครั้ง
โดยเฉพาะอุปสงค์จากตลาดยานยนต์ภายในประเทศจีนที่ฟื้นตัวได้อย่างรวดเร็วซึ่งเป็นปัจจัยเร่งให้ราคายางสูงขึ้น
ประกอบกับฝนที่ตกลงมาอย่างต่อเนื่องส่งผลกระทบต่อปริมาณผลผลิตของยางธรรมชาติที่ลดลงและราคาที่สูงขึ้นตามมา
เพื่อบริหารความเสี่ยงนี้บริษัทฯ
จึงเน้นการปรับปรุงกระบวนการผลิตเพื่อเพิ่มผลผลิตและใช้วัตถุดิบให้คุ้มค่าที่สุด
ปรับแผนการจัดซื้อให้เหมาะสมตามเหตุการณ์ รวมถึงควบคุมสินค้าคงคลังให้อยู่ในระดับที่เหมาะสม

2.2 ความเสี่ยงด้านการเงิน

2.2.1 ความเสี่ยงจากอัตราแลกเปลี่ยน

เนื่องจากบริษัทฯ มีการนำเข้าวัตถุดิบและส่งออกสินค้าบางส่วนในสกุลเงินต่างประเทศ เช่น
ดอลลาร์สหรัฐ เยนญี่ปุ่น และยูโร
การผันผวนของอัตราแลกเปลี่ยนอาจส่งผลกระทบต่อต้นทุนและรายได้ของบริษัทฯ
ปีที่ผ่านมาค่าเงินบาทมีความผันผวนค่อนข้างมากซึ่งเป็นผลมาจากปัญหาวิกฤตสินเชื่อซับไพร์มและสถานบันการเงินของสหรัฐซึ่งลามไปถึงสถาบันการเงินในประเทศต่างๆ
ทั่วโลก บริษัทฯ จึงเฝ้าติดตามสถานการณ์ความเคลื่อนไหวของอัตราแลกเปลี่ยนอย่างใกล้ชิด
โดยดำเนินการปิดความเสี่ยงบางส่วนด้วยการทำสัญญาซื้อขายเงินตราต่างประเทศล่วงหน้าซึ่งส่วนใหญ่มีอายุไม่เกิน
1 ปี และใช้อนุพันธ์ทางการเงินต่างๆ
เพื่อใช้เป็นเครื่องมือในการบริหารความเสี่ยงตามความเหมาะสม

2.3 ความเสี่ยงด้านการให้สินเชื่อ

การให้สินเชื่อที่เกี่ยวเนื่องกับลูกหนี้การค้า บริษัทฯ
มีการกำหนดนโยบายและวิธีการในการควบคุมสินเชื่อในระบบที่ชัดเจน
มีการตรวจสอบความสามารถในการชำระเงิน
สภาพคล่องและกำหนดวงเงินสินเชื่อตามความสามารถในการชำระเงินของลูกค้าแต่ละรายก่อนอนุมัติการทำธุรกรรม
จำนวนเงินสูงสุดที่บริษัทฯ
อาจต้องสูญเสียจากการให้สินเชื่อได้แสดงตามมูลค่าบัญชีของลูกหนี้การค้าที่ได้แสดงไว้แล้วในงบดุลจำนวน
2.67 ล้านบาท